
ACORD 131/2007, DE 9 DE MAIG, DEL PLE DEL CONSELL DE L’AUDIOVISUAL DE CATALUNYA

Expedient núm. 10/A/2007. Autorització d’un negoci jurídic relatiu a la modificació de l’estructura de la UTE “Radio Salut, Radio Club 25, Radio Ciutat de Manresa, Chest Game, Catalana i Aranesa de Telecomunicacions, Radio i Televisió de la Catalunya Nova, Unió Temporal d’Empreses Llei 18/1982”

1. Antecedents

1. El 26 de setembre de 2006 el Tribunal Constitucional va dictar provisió mitjançant la qual s’admetia a tràmit el recurs d’inconstitucionalitat presentat per l’Advocat de l’Estat, en data 1 d’agost de 2006, en representació del President del Govern, contra diversos preceptes de la Llei 22/2005, de 29 de desembre, de la comunicació audiovisual a Catalunya (LCA) i mitjançant la qual es tenia per invocat per part del President del Govern l’article 161.2 de la Constitució. En conseqüència, conforme el que disposa l’article 30 de la LOTC, el Tribunal Constitucional va suspendre la vigència i aplicació dels preceptes impugnats, des de la data en que es va interposar el recurs d’inconstitucionalitat per les parts del procés i des del dia de la publicació en el BOE per a tercers. Com a conseqüència d’aquest fet va quedar suspesa la competència del Consell de l’Audiovisual de Catalunya per tramitar i resoldre sobre els projectes de modificació de l’estructura accionarial o empresarial dels prestadors de serveis de comunicació audiovisual.

 2. El 18 d’octubre de 2006 el senyor Joan Carles Ballvé Moreno, en nom i representació de la unió temporal d’empreses “Radio Salut, Radio Club 25, Radio Ciutat de Manresa, Chest Game, Catalana i Aranesa de Telecomunicacions, Radio i Televisió de la Catalunya Nova, Unió temporal d’Empreses Llei 18/1982” (en endavant UTE) va trametre a la Direcció General  de Comunicació i Serveis de Difusió Audiovisuals escrit (registre entrada de la Delegació Territorial de Govern de la Generalitat a Barcelona 78.307/2006) sol·licitant l’autorització administrativa per una operació de cessió i transmissió de percentatges de les participacions de la UTE per part dels seus actuals integrants a favor de la societat Grupo Editortial 100 X 100,SL.

3. En data 18 de gener de 2007 el Tribunal Constitucional va dictar interlocutòria mitjançant la qual s’acordava aixecar la suspensió dels preceptes impugnats de la LCA, llevat de l’article 56 i de la disposició transitòria segona (BOE nº 31 de 5 de febrer de 2007).

4. El 13 de febrer de 2007 va tenir entrada en aquest Consell (registre entrada 339/2007) la sol·licitud d’autorització del negoci jurídic objecte del present Acord, juntament amb la documentació acreditativa del mateix, trameses per la Direcció General de Comunicació i Serveis de Difusió Audiovisuals, al correspondre seva tramitació i resolució al Consell de l’Audiovisual de Catalunya.

5. La UTE és adjudicatària d’una concessió per a la prestació del servei públic de radiodifusió sonora digital terrestre d’àmbit nacional amb desconnexions regionals, lot número 12, adjudicada en virtut de l’Acord de la Comissió de Govern per a Assumptes Institucionals i Socials d‘1 d’agost de 2003 . El contracte de gestió del servei públic es va signar el dia 26 de setembre de 2003.
6. La UTE està participada per les següents societats: Radio Salud,SA (25%), Radio Club 25,SA (25%), Radio Ciutat de Manresa,SL (12,5%), Chest Game,SL (12,5%), Catalana i Aranesa de Telecomunicacions,SL (12,5%), Radio i Televisió de la Catalunya Nova,SL (12,5%).

7. Segons declaració responsable del Sr. Carles Ballvé i Moreno, de data 11 d’octubre de 2006, la UTE no té cap participació ni és titular de cap societat concessionària.

8.Vist l’informe dels serveis del Consell de l’Audiovisual de Catalunya.

2. Fonaments de dret

a. Competència del Consell de l’Audiovisual de Catalunya

L’article 41 i la lletra b de l’apartat 1 de la disposició transitòria cinquena de la Llei 22/2005, de 29 de desembre, de la comunicació audiovisual de Catalunya (LCA) estableixen que el Consell de l’Audiovisual de Catalunya esdevé l’òrgan competent per a la tramitació i resolució dels expedients de modificació de l’estructura accionarial o empresarial dels prestadors dels serveis de comunicació audiovisual iniciats amb posterioritat a l’entrada en vigor de la Llei.

b. Descripció de les operacions objecte d’ autorització administrativa

1. La UTE “Radio Salut, Radio Club 25, Radio Ciutat de Manresa, Chest Game, Catalana i Aranesa de Telecomunicacions, Radio i Televisió de la Catalunya Nova Unió Temporal d’Empreses d’Empreses Llei 18/1982” sol·licita autorització per a una operació que comporta canvis en la seva estructura, consistent en la cessió i transmissió de percentatges de participació en la UTE per part de les societats que la composen a favor la societat Grupo Editorial 100 por 100,SL.

Per tal d’acreditar el negoci jurídic objecte del present informe la sol·licitant ha aportat còpia validada de l’escriptura notarial atorgada davant el Notari de Barcelona, Sr. Pedro Antonio Alvarez Angel, en data 1 d’octubre de 2003, amb número de protocol 2.420. 

De l’esmentada escriptura es desprenen les següents circumstàncies:

a) Les  societats Radio Salud, SA, Radio Club 25,SA, Radio Ciutat de Manresa,SL, Chest Game,SL, Catalana i Aranesa de Telecomunicacions,SL i Radio i Televisió de la Catalunya Nova,SL, estan interessades en cedir part del seu percentatge de participació en la UTE a la societat Grupo Editorial 100 por 100,SL, que està interessada en la seva adquisició. 

Els percentatges que es cedeixen i transfereixen a l’adquirent són els següents:

· Radio Salud, SA, cedeix i transfereix a Grupo Editorial 100 por 100,SL el 10% de participació que li pertany de la UTE.

·  Radio Club, 25,SA, cedeix i transfereix a Grupo Editorial 100 por 100,SL el 10% de participació que li pertany de la UTE.

· Radio Ciutat de Manresa,SL, cedeix i transfereix a Grupo Editorial 100 por 100,SL el  5% de  participació que li pertany de la UTE.

· Chest Game,SL cedeix i transfereix a Grupo Editorial 100 por 100,SL el 5% de participació que li pertany de la UTE.

· Catalana i Aranesa de Telecomunicacions,SL, cedeix i transfereix a Grupo Editorial 100 por 100,SL el  5% de participació que li pertany de la UTE.

· Radio i Televisió de la Catalunya Nova,SL cedeix i transfereix a Grupo Editorial 100 por 100,SL el 5% de participació que li pertany de la UTE.

b) A l’escriptura es fa constar que la cessió s’ha produït amb el consentiment unànime de tots els membres de la UTE.

c) Es manifesta que els canvis esmentats estan subjectes a l’autorització de l’òrgan competent de la Generalitat de Catalunya.

Com a conseqüència de l’operació descrita, la societat Grupo Editorial 100 por 100,SL, entraria a formar part de la UTE amb una participació del 40%, i la participació dels actuals components de la UTE es veuria considerablement reduïda.

La UTE quedaria estructurada de la següent manera: Radio Salut, SA (15%), Radio Club, 25,SA (15%), Radio Ciutat de Manresa,SL (7,5%), Chest Game,SL (7,5%) Catalana i Aranesa de Telecomunicacions,SL (7,5%), Radio i Televisió de la Catalunya Nova,SL (7,5%) i Grupo Editorial 100 por 100,SL (40%).

2. Aquesta operació col·lisiona amb el compromís adquirit, dins de la proposta econòmica presentada per la UTE, en el concurs públic per a les concessions del servei públic de radiodifusió sonora digital terrestre d’àmbit nacional, en el qual la  sol·licitant va resultar adjudicatària (cal dir que la UTE apareix en alguns dels documents presentats en el concurs sota la denominació de Catalunya Digital). Concretament a l’apartat 3 de dita proposta, que fa referència al “paper dels socis” es manifesta literalment :
“El paper de tots i cadascun del socis de Catalunya Digital serà el de plena responsabilitat en la gestió de l’emissora quedant tots compromesos a contribuir directament en aquesta gestió. Tots el socis tenen experiència en la gestió directa d’emissores de ràdio i la majoria durant un llarg període de temps.

Els socis de la societat concessionària garantim el compromís de no alterar l’estructura  accionarial durant tot el període de vigència.”

Cal remarcar que segons es desprèn del barem de valoració, unint al Plec de clàusules d’explotació del contracte de gestió del servei públic de radiodifusió digital terrestre d’àmbit nacional, el compromís dels socis de la societat concessionària de romandre en aquesta, sense alterar la seva estructura accionarial inicial, durant tot el període de vigència de la concessió tenia una puntuació fins a 20 punts i que aquesta puntuació era la més alta per aquest tipus de compromís.

Per tant, tenint en compte que els compromisos assumits tenen caràcter d’obligació contractual, així com que per l’assumpció de dits compromisos la UTE va obtenir en el concurs la corresponent puntuació, no es pot autoritzar la cessió dels percentatges de participació en la UTE per part dels seus actuals components a favor de la societat Grupo Editorial 100 por 100,SL, sens perjudici que l’incompliment del compromís adquirit comportaria la resolució de la concessió atorgada.

Per tot l’ exposat, el Ple del Consell de Audiovisual de Catalunya adopta els següents:

ACORDS

1.Denegar l’autorització de la cessió de percentatges de participació en la unió temporal d’empreses Radio Salut, Radio Club 25, Radio Ciutat de Manresa, Chest Game, Catalana i Aranesa de Telecomunicacions, Radio i Televisió de la Catalunya Nova, Unió temporal d’Empreses Llei 18/1982, per part de les societats que la integren a favor de la societat Grupo Editorial 100 por 100, SL, ja que aquesta operació comporta un incompliment del compromís adquirit en el concurs públic per a les concessions del servei públic de radiodifusió sonora digital terrestre d’àmbit nacional, en el qual  sol·licitant  va resultar adjudicatària.

3. Notificar aquest Acord a la unió temporal d’empreses denominada Radio Salut, Radio Club, 25, Radio Ciutat de Manresa, Chest Game, Catalana i Aranesa de Telecomunicacions, Radio i Televisió de la Catalunya Nova, Unió temporal d’Empreses Llei 18/1982 i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 9 de maig de 2007

Josep M. Carbonell i Abelló



Dolors Comas d’Argemir i Cendra

President





Consellera secretaria


